

**СЛУЖБЕНИ ГЛАСНИК**

**ОПШТИНЕ БАТОЧИНА**

|  |  |
| --- | --- |
| **БАТОЧИНА**  25.9.2025. године | **ГОДИНА 2025.**  БРОЈ 17. |

**ОПШТИНСКО ВЕЋЕ ОПШТИНЕ БАТОЧИНА**

На основу члана 28. став 2. Закона о комуналним делатностима („Сл. гласник РС'', бр. 88/2011, 104/2016, 95/2018 и 94/2024), члана 30. Одлуке о комуналним делатностима на територији општине Баточина („Сл. гласник општине Баточина“, бр. 19/19 - пречишћен текст), члана 24. Одлуке о управљању, сакупљању и одлагању отпадa („Сл. гласник општине Баточина“, бр. 19/14) и члана 60. став 4. Пословника о раду Општинског већа општине Баточина („Сл. гласник општине Баточина“, бр. 33/21), решавајући по захтеву привредног друштва FCC „Vrbak“ doo Лапово за давање сагласности на oдлуку о промени цена комуналних услуга бр. 020-673/25-III од 19. августа 2025. године, Општинско веће општине Баточина, на седници одржаној дана 25. септембра 2025. године, донело је:

**Р Е Ш Е Њ Е**

**о давању сагласности на цене сакупљања комуналног отпада**

1. Даје се сагласност на Одлуку вршиоца комуналне делатности FCC „Vrbak“ doo Лапово о повећању цена услуга сакупљања отпада у Баточини број: 4-141-1 од 15. августа 2025. године, са повећањем цене комуналне услуге сакупљања комуналног отпада за 4,3% за све категорије корисника, осим за социјалну категорију корисника.
2. Утврђују се цене комуналне услуге сакупљања комуналног отпада у следећим динарским износима, без пдв-а:

|  |  |  |  |  |
| --- | --- | --- | --- | --- |
| **Назив услуге**  **и категорија корисника** | **Јед. мере** | **Категорија корисника** | **Важећа цена** | **Нова цена** |
| изношење комуналног отпада - домаћинства | члан месечно | домаћинства | 238,00 | 248,23 |
| изношење комуналног отпада – домаћинства - социјална категорија | члан месечно | домаћинства - социјална категорија | 129,00 | 129,00 |
| изношење комуналног отпада за правна лица и предузетнике до 50 м2 и киосци, задруге, удружења | паушал | правна лица, предузетниици, киосци, задруге, удружења | 1.932,00 | 2.015,08 |
| изношење комуналног отпада - правна лица и предузетници преко 50 м2 | м2 | за кориснике буџета | 44,00 | 45,89 |
| остала правна лица и  предузетници | 38,00 | 39,63 |
| изношење комуналног отпада – појединачни уговори - остали корисници (правна лица и предузетници) | м3 | за кориснике буџета | 2.500,00 | 2.607,50 |
| остала правна лица и  предузетници | 2.160,00 | 2.252,88 |

1. Ово решење се примењује од 1. октобра 2025. године.
2. Ово решење објавити у „Службеном гласнику општине Баточина“.

**Образложење**

Привредно друштво FCC „Vrbak“ doo Лапово, дана 19. августа 2025. године, обратило се Општинском већу општине Баточина Захтевом за давање сагласности на Одлуку о повећању цена услуга сакупљања отпада у Баточини број: 4-141-1 од 15. августа 2025. године са предложеним повећањем цене од 4,3% за све категорије корисника, изузев за социјалну категорију корисника, у односу на важећу уговорену цену.

У захтеву су дати образложени разлози за повећање цена услуга сакупљања комуналног отпада. Наводи се да је уговором о сакупљању отпада од 18.02.2008. године и Анексом I Уговора о сакупљању отпада од 03.12.2012. године предвиђено да оператер има право да врши годишње усклађивање цена сакупљања отпада применом стопе реалне инфлације за претходну календарску годину коју објављује Завод за статистику Републике Србије и то почев од 01.02.2013. године, па убудуће сваког првог јануара сваке наредне године, а да клијент даје сагласност на промену цена. Према томе, разлог за предложено повећање цена комуналних услуга сакупљања комуналног отпада налази се у примени стопе реалне инфлације и то 4,3% (промена цена у новембру 2024. године у односу на новембар 2023. године, у процентима).

Према приказаној структури нових цена пружања ове комуналне услуге за све наведене категорије корисника, цена изношења комуналног отпада – домаћинства - социјална категорија остаје непромењена.

Одредбама члана 28. став 1. и 2. Закона о комуналним делатностима, члана 30. Одлуке о комуналним делатностима на територији општине Баточина и члана 24. Одлуке о управљању, сакупљању и одлагању отпада, прописано је да одлуку о промени цена комуналних услуга доноси вршилац комуналне делатности на коју сагласност даје Општинско веће као извршни орган. Одредбама члана 60. став 4. Пословника о раду Општинског већа општине Баточина утврђено је да у вршењу својих надлежности Општинско веће доноси решења.

У складу са одредбама члана 28. став 4. Закона о комуналним делатностима и члана 30. став 4. Одлуке о комуналним делатностима на територији општине Баточина Захтев за давање сагласности и Одлука о повећању цена услуга сакупљања отпада у Баточини објављени су на огласној табли органа општине Баточина и на званичној интернет страници општине Баточина од 8. септембра закључно са 23. септембром 2025. године.

Разлог за доношење овог решења јесте у неопходности да, у складу са наведеним прописима, Општинско веће као надлежни орган да сагласност на цене услуге сакупљања комуналног отпада у износима утврђеним у табели диспозитива овог решења, те је одлучено као у диспозитиву.

**ОПШТИНСКО ВЕЋЕ**

**ОПШТИНЕ БАТОЧИНА**

**Број: 020-673/25-III од**

**25. септембра 2025. године**

**ПРЕДСЕДНИК**

**ОПШТИНСКОГ ВЕЋА**

**Дејан Аранђеловић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

На основу члана 121. и 138. став 1. и 2. Закона о спорту („Службени гласник РС“, бр. 10/2016), члана 31. Правилника о одобравању и финансирању програма којима се задовољавају потребе и интереси грађана у области спорта у општини Баточина („Службени гласник општине Баточина“, бр. 6/21 – пречишћен текст) и члана 60. Пословника о раду Општинског већа општине Баточина („Службени гласник општине Баточина“, бр. 33/21), на Предлог Комисије за оцену годишњих и посебних програма, односно пројеката којим се задовољавају потребе и интереси грађана у области спорта број: 020-750/25-III од 19.09.2025. године, Општинско веће општине Баточина, на седници одржаној дана 25. септембра 2025. године, донело је:

**РЕШЕЊЕ**

**о измени Решења** **о одобравању и финансирању програма којим се задовољавају потребе и интереси грађана у области спорта у општини Баточина у 2025. години**

1. У Решењу о одобравању и финансирању програма којим се задовољавају потребе и интереси грађана у области спорта у општини Баточина у 2025. години број: 020-1214/24-III од 30.12.2024. године („Сл. гласник општине Баточина“, бр.33/24), у ставу 1. број: 13.000.000,00“ замењује се бројем: „14.000.000,00“.

У ставу 1, у табеларном приказу, у тачки 3. у делу: „Висина новчаних средстава за финансирање годишњих програма“ број: „266.640,00“ замењује се бројем: „316.640,00“, у тачки 4. број: „799.920,00“ замењује се бројем: „899.920,00“, у тачки 5. број: „.2.599.740,00“ замењује се бројем: „2.921.740“, у тачки 7. број: „1.033.230,00“ замењује се бројем: „1.161.230,00“, у тачки 10. број: „1.886.478,00“ замењује се бројем: „2.086.478,00“, у тачки 12. број: „2.599.740,00“ замењује се бројем: „ 2.799.740,00“.

1. Ово решење објавити у „Службеном гласнику општине Баточина“ и на званичној интернет презентацији општине Баточина.

**Образложе**ње

Правни основ за доношење овог решења садржан је у oдредбама члана 121. и 138. став 1. и 2. Закона о спорту и члана 31. Правилника о одобравању и финансирању програма којима се задовољавају потребе и интереси грађана у области спорта у општини Баточина (у даљем тексту: Правилник), којима је прописано да Општинско веће доноси коначну одлуку о одобравању или неодобравању програма и одређењу висине средстава за реализацију програма на основу предлога Комисије.

Решењем Општинског већа општине Баточина бр. 020-1214/24-III од 30.12.2024. године одобрена и распоређена су средства у укупном износу од 13.000.000,00 динара за финансирање годишњих програма којима се задовољавају потребе и интереси грађана у области спорта у општини Баточина у 2025. години.

Одлуком о буџету општине Баточина за 2025. годину („Сл. гласник општине Баточина“, бр. 31/24, 8/25 и 12/25), планирана су и остала су као нераспоређена средства у укупном износу од 1.000.000,00 динара за финансирање годишњих програма организација/удружења, којима се задовољавају потребе и интереси грађана у области спорта у општини Баточина у 2025. години.

Mолбом за додатним финансијским средствима обратиле су се спортске организације/удружења, и то: Кошаркашки клуб „Слога“ Баточина, ФК „Бадњевац“ Бадњевац, ФК „ЖСК“ Жировница, Општински фудбалски савез Баточина, Одбојкашко спортско удружење „СЛОГА 2016“ Баточина и Фудбалско спортско удружење „Слога Бат 1924“ Баточина.

Kомисија за оцену годишњих и посебних програма, на предлог Спортског савеза општине Баточина, Општинском већу је доставила Решење о прерасподели финансијских средстава у области спорта у 2025. години број: 020-750/25-III од 19.09.2025. године, којим предлаже да се нераспоређена средства у укупном износу од 1.000.000,00 динара расподеле следећим спортским организацијама/удружењима, и то: Кошаркашком клубу „Слога“ Баточина у износу од 200.000,00 динара, ОСУ „СЛОГА 2016“ Баточина у износу од 128.000,00 динара, ФК „Бадњевац“ Бадњевац у износу од 50.000,00 динара, Општинском фудбалском савезу Баточина у износу од 322.000,00 динара, ФК „ЖСК“ Жировница у износу од 100.000,00 динара и ФСУ „Слога Бат 1924“ Баточина у износу од 200.000,00 динара.

Разлог за доношење овог решења садржан је у потреби реализације обавезе утврђене законом и Правилником да Општинско веће донесе акт о одобравању програма и одређењу висине средстава за реализацију програма у области спорта у 2025. години, односно да изврши измену акта кроз повећање одобрених средстава одређеним спортским организацијама како би се омогућило успешно реализовање циљева и постизање планираних резултата њихових одобрених годишњих програма.

**ОПШТИНСКО ВЕЋЕ ОПШТИНЕ БАТОЧИНА**

**Број:** **020-756/25-III од 25. септембра године**

**ПРЕДСЕДНИК ОПШТИНСКОГ ВЕЋА**

**Дејан Аранђеловић**

**САДРЖАЈ:**

**ОПШТИНСКО ВЕЋЕ**

1. Решење о давању сагласности на цене сакупљања комуналног отпада............................1

**ПРЕДСЕДНИК ОПШТИЕ**

1. Решење о измени Решења о одобравању и финансирању програма којим се задовољавају потребе и интереси грађана у области спорта у општини Баточина у 2025. години..........................................................................................................................3

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Издавач: Скупштина општине Баточина**

**Уредник: секретарка Душица Станојевић**